Vakansiegangers: Help water aanry na die VrystaatFoto: batsonchirowellness.com Vakansiegangers wat na hul huise terugkeer word versoek om by ŉ grootskaalse waterveldtog aan te sluit deur water aan te ry na die Vrystaat. Sue Wolmarans wat in George gebaseer is, het aan Maroela Media gesê vakansiegangers kan by die Engen in Heather Park op pad na Oudtshoorn of by die Sasol op die N2 buite George stilhou om water op te laai en dan na die Vrystaat te vervoer. “Die water staan in rye vir hulle en wag om aangery te word,” het sy gesê. Die Vrystaat beleef tans erge droogte en dit is veral die boeregemeenskap wat daaronder ly. Boere kan, danksy hierdie projek, water by die verskillende afsetpunte in die Vrystaat die water gaan haal. Shell Ultra City Colesberg (Foto: Facebook) Volgens Wolmarans kan persone die water by die Shell Ultra City in Colesberg of in Bloemfontein aflaai, maar hulle kan ook die water na Winburg, Senekal en Brandfort neem waar daar tans ŉ groot behoefte aan water is. “As jy self ook waterhouers het, kan jy dit volmaak en gaan aflaai,” het sy bygevoeg. “Mense dink dis dalk net een of twee liter water wat hulle aanry, maar dit beteken baie vir ŉ dier of iemand wat glad nie water het nie. Iemand het op Facebook geskryf die Here gee nie water in emmers nie, maar in druppels. En elke druppel tel – elke druppel maak ŉ stroom, wat uiteindelik ŉ rivier word. Ons kán saamstaan en mekaar help. Elke bietjie tel.” Wolmarans het versoek dat persone wat self water in bottels of kanne gooi, duidelik sal aandui met ŉ “T” indien dit tenkwater is en vir diere of sanitasie gebruik moet word of eers gekook moet word voor mense dit kan drink. “Ons het al talle kanne vervoer wat ŉ ‘T’ op het, dan weet ons dis dalk reënwater of tenkwater wat iemand versamel het.” Persone kan die 2L- of 5L-bottels ook merk met “DW” vir “drinkwater” of “TW” vir “tenkwater”. Riaan Stoop van Shell Ultra City Colesberg het aan Maroela Media gesê hulle het ŉ geweldige positiewe reaksie van die publiek ontvang. “Mense koop ook gebottelde water en kom laai dit hier by ons af van waar dit versprei word,” het hy gesê. “Hier het gister ŉ man, sy naam is Chris, stilgehou en al die water opgelaai om dit na die verskillende afsetpunte te neem. Toe ons terugkom, staan daar reeds weer agt liter water in die kas. Die reaksie is wonderlik.” Boere kan die water by die volgende afsetpunte oplaai: Shell Ultra City, Colesberg Shell Ultra City Pit Stop, Bloemfontein Shell FC&H, Welkom Queens Mall Pick n Pay, Oudtshoorn Besoek gerus ook die Facebook-blad, Water Shortage South Africa, vir verdere inligting. Klik hier om nog afsetpunte vir verskillende provinsies te sien (klik op jou provinsie in die linkerkantste kolom).